valstybinės teritorijų planavimo ir statybos inspekcijos prie aplinkos ministerijos viršininkO

ĮSAKYMAS

DĖL STATYBOS PATIKRINIMO TVARKOS APRAŠO PATVIRTINIMO

2011 m. rugpjūčio 22 d. Nr. 1V-136

Vilnius

Vadovaudamasi Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597; 2010, Nr. 84-4401) 27 straipsnio 1 ir 3 dalimi ir Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“ (Žin., 2003, Nr. 76-3499; 2008, Nr. 63-2402; 2010, Nr. 54-2662), 14.14 punktu:

1. Tvirtinu Statybos patikrinimo tvarkos aprašą (pridedama).

2. Nustatau, kad šis įsakymas įsigalioja 2011 m. lapkričio 1 d.

Viršininkė	Laura Nalivaikienė

_________________

PATVIRTINTA

Valstybinės teritorijų planavimo

ir statybos inspekcijos prie

Aplinkos ministerijos viršininko

2011 m. rugpjūčio 22 d. įsakymu Nr. 1V-136

STATYBOS PATIKRINIMO TVARKOS APRAŠAS

I. BENDROSIOS NUOSTATOS

1. Statybos patikrinimo tvarkos aprašas (toliau – Tvarkos aprašas) nustato statinio (jo dalies) statybos teisėtumo, jo atitikties statinio projekto sprendiniams, statybos vykdymo dokumentų ir statybos produktų, panaudotų laikančiosioms konstrukcijoms, atitikties dokumentų, statybos dalyvių teisės eiti pareigas ir jų veiklos patikrinimo tvarką.

2. Statinio (jo dalies) statybos patikrinimo (toliau – Statybos patikrinimas) tikslas – patikrinti statybvietėje, ar:

2.1. visi statybos techninio reglamento STR 1.08.02:2002 „Statybos darbai“ [4.3] 18 ir 22 punktuose nurodyti dokumentai įforminti teisės aktų nustatyta tvarka;

2.2. nepažeisti esminiai statinio projekto sprendiniai, nurodyti Lietuvos Respublikos statybos įstatymo [4.1] 2 straipsnio 93 dalyje;

2.3. nepažeisti statinio projekto sprendiniai (išskyrus esminius) ir teisės aktų reikalavimai;

2.4. nepažeisti teisės aktų reikalavimai, jei statinio projektas nerengiamas;

2.5. statybos dalyvių veikla atitinka ją reglamentuojančių teisės aktų reikalavimus.

3. Tvarkos apraše vartojamos sąvokos apibrėžtos Lietuvos Respublikos statybos įstatymo [4.1] 2 straipsnyje ir kituose teisės aktuose.

II. NUORODOS

4. Tvarkos apraše pateikiamos nuorodos į šiuos teisės aktus:

4.1. Lietuvos Respublikos statybos įstatymą (Žin., 1996, Nr. 32-788; 2001, Nr. 101-3597);

4.2. Lietuvos Respublikos administracinių teisės pažeidimų kodeksą (Žin., 1985, Nr. 1-1);

4.3. statybos techninį reglamentą STR 1.08.02:2002 „Statybos darbai“, patvirtintą Lietuvos Respublikos aplinkos ministro 2002 m. balandžio 30 d. įsakymu Nr. 211 (Žin., 2002, Nr. 54-2150) (toliau – STR 1.08.02:2002);

4.4. statybos techninį reglamentą STR 1.09. 05:2002 „Statinio statybos techninė priežiūra“, patvirtintą Lietuvos Respublikos aplinkos ministro 2002 m. balandžio 15 d. įsakymu Nr. 179 (Žin., 2002, Nr. 43-1638);

4.5. statybos techninį reglamentą STR 1.09.04:2007 „Statinio projekto vykdymo priežiūros tvarkos aprašas“, patvirtintą Lietuvos Respublikos aplinkos ministro 2007 m. spalio 26 d. įsakymu Nr. D1-542 (Žin., 2007, Nr. 112-4588);

4.6. statybos techninį reglamentą STR 1.07.01:2010 „Statybą leidžiantys dokumentai“, patvirtintą Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 (Žin., 2010, Nr. 116-5944);

4.7. statybos techninį reglamentą STR 1.02.07:2004 „Statinio projektuotojo, statybos rangovo, projektavimo ar statybos valdytojo, projekto ar statinio ekspertizės rangovo teisės įgijimo tvarkos aprašas. Fizinių asmenų, juridinių asmenų, kitų užsienio organizacijų pateiktų dokumentų, išduotų užsienio valstybėje ir patvirtinančių teisę kilmės šalyje užsiimti statybos techninės veiklos pagrindinėms sritims, pripažinimo Lietuvos Respublikoje taisyklės“, patvirtintą Lietuvos Respublikos aplinkos ministro 2004 m. spalio 21 d. įsakymu Nr. D1-549 (Žin., 2004, Nr. 157-5739) (toliau – STR 1.02.07:2004);

4.8. statybos techninį reglamentą STR 1.02.06:2007 „Teisės eiti statybos techninės veiklos pagrindinių sričių vadovų pareigas įgijimo tvarkos ir teritorijų planavimo specialistų atestavimo tvarkos aprašas“, patvirtintą Lietuvos Respublikos aplinkos ministro 2007 m. lapkričio 10 d. įsakymu Nr. D1-601 (Žin., 2007, Nr. 120-4945);

4.9. Lietuvos Respublikos aplinkos ministro 2006 m. spalio 16 d. įsakymą Nr. D1-467 „Dėl statinių projektuotojų, statybos rangovų, projektų ar statinių ekspertizės rangovų atestavimo komisijos sudarymo“ (Žin., 2006, Nr. 112-4292);

4.10. Lietuvos Respublikos aplinkos ministro 2007 m. lapkričio 27 d. įsakymą Nr. D1-630 „Dėl Statybos techninės veiklos pagrindinių sričių vadovų ir teritorijų planavimo specialistų atestavimo komisijos sudarymo“ (Žin., 2007, Nr. 125-5126);

4.11. statybos techninį reglamentą STR 1.12.01:2004 „Valstybei ir savivaldybei nuosavybės teise priklausančių statinių pripažinimo avariniais tvarka“, patvirtintą Lietuvos Respublikos aplinkos ministro 2003 m. gruodžio 19 d. įsakymu Nr. 676 (Žin., 2004, Nr. 10-286; 2010, Nr. 156-7939);

4.12. statybos techninį reglamentą STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtintą Lietuvos Respublikos aplinkos ministro 2010 m. rugsėjo 28 d. įsakymu Nr. D1-827 (Žin., 2010, Nr. 116-5946) (toliau – STR 1.09.06:2010);

4.13. statybos techninį reglamentą STR 1.11.01:2010 „Statybos užbaigimas“, patvirtintą Lietuvos Respublikos aplinkos ministro 2010 m. rugsėjo 28 d. įsakymu Nr. D1-828 (Žin., 2010, Nr. 116-5947);

4.14. Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) viršininko 2010 m. liepos 15 d. įsakymą Nr. 1V-110 „Dėl Valstybinės teritorijų planavimo ir statybos inspekcijos prie Aplinkos ministerijos Reikalavimo formos patvirtinimo“ (http://web.vtpsi.lt).

III. STATYBOS PATIKRINIMO TVARKA

5. Statybos patikrinimus atlieka statybos valstybinę priežiūrą vykdantys Inspekcijos įgalioti valstybės tarnautojai ir darbuotojai, dirbantys pagal darbo sutartis (toliau – Pareigūnai, Pareigūnas).

6. Dalyvauti Statybos patikrinimuose gali būti kviečiami kitų suinteresuotų viešojo administravimo subjektų atstovai, statybos dalyviai, liudytojai ir kiti suinteresuoti asmenys.

7. Pareigūnas iki numatyto Statybos patikrinimo pradžios privalo:

7.1. gauti ir išnagrinėti Nekilnojamojo turto registro išrašą apie žemės sklypą ir Nekilnojamojo turto registre įregistruotus jame esančius nekilnojamuosius daiktus ir daiktines teises į juos, taip pat apie žemės sklypo ir specialiąsias nekilnojamųjų daiktų naudojimo sąlygas;

7.2. pasinaudodamas Lietuvos Respublikos statybos leidimų ir statybos valstybinės priežiūros informacine sistema „Infostatyba“ arba iš savivaldybės administracijos gauti ir išnagrinėti:

7.2.1. statybą leidžiantį dokumentą (kopiją);

7.2.2. statinio projektą (kopiją ar skaitmeninę laikmeną);

7.2.3. teritorijos, kurioje vykdoma statyba, planavimo dokumentą (-us).

8. Pareigūnas, atliekantis Statybos patikrinimą, pareikalauja iš statytojo (užsakovo) ar statinio statybos vadovo pateikti šiuos dokumentus:

8.1. statybvietės perdavimo ir priėmimo aktą;

8.2. statybos darbų žurnalą;

8.3. laikančiosioms konstrukcijoms panaudotų (naudojamų) statybos produktų atitikties dokumentus (sertifikatus, atitikties deklaracijas ir kt.);

8.4. sumontuotų laikančiųjų konstrukcijų geodezines nuotraukas (schemas);

8.5. paslėptų darbų ir statinių laikančiųjų konstrukcijų patikrinimo bei priėmimo aktus;

8.6. statinio statybos rangovo patvirtintas statybos taisykles;

8.7. STR 1.08.02:2002 [4.3] nustatytais atvejais statinio statybos rangovo parengtą statybos darbų technologijos projektą.

9. Kai naujo nesudėtingo statinio statybos ar nesudėtingo statinio rekonstravimo atveju pagal teisės aktų reikalavimus neprivaloma parengti supaprastinto statybos projekto arba supaprastinto rekonstravimo projekto, Pareigūnas, atlikdamas Statybos patikrinimą, pareikalauja iš statytojo pateikti rašytinius sutikimus (susitarimus), nurodytus statybos techniniame reglamente STR 1.07.01:2010 „Statybą leidžiantys dokumentai“ [4.6].

10. Statybvietėje Pareigūnas:

10.1. patikrina, ar:

10.1.1. statybą leidžiančiame dokumente nurodytas statytojas atitinka jam Lietuvos Respublikos statybos įstatymo [4.1] 3 straipsnyje nurodytus reikalavimus;

10.1.2. įrašai statybos darbų žurnale (papildomuose statybos darbų žurnaluose) daromi laikantis statybos techninio reglamento STR 1.08.02:2002 [4.3] nustatytos tvarkos;

10.1.3. yra visų statybos produktų, kurie naudojami laikančiosioms konstrukcijoms, atitikties dokumentai, ar juose nurodytos statybos produktų savybės atitinka statinio projekto (brėžinių, techninių specifikacijų) reikalavimus, ar šie dokumentai suregistruoti statybos darbų žurnale (papildomuose statybos darbų žurnaluose);

10.1.4. surašyti visų atliktų statybos (montavimo) darbų vykdymo dokumentai (laikantis teisės aktų reikalavimų), ar šiuose dokumentuose nurodyti laikančiųjų konstrukcijų techniniai rodikliai atitinka statinio projekte nurodytus rodiklius, ar šie dokumentai suregistruoti statybos darbų žurnale (papildomuose statybos darbų žurnaluose);

10.1.5. konstrukcijų nuokrypos nuo projektinių ašių ir altitudžių yra užfiksuotos geodezinėse nuotraukose (schemose), ar jos nėra didesnės už leistinas, nurodytas statinio projekte ar statinio statybos rangovo (subrangovų) statybos taisyklėse;

10.1.6. įvykdyti statybos darbų žurnale (papildomuose statybos darbų žurnaluose) įrašyti statybos valstybinės priežiūros, statinio saugos ir paskirties valstybinės priežiūros institucijų pareigūnų reikalavimai, statinio statybos techninės (bendrosios ir specialiosios) priežiūros vadovų, statinio projekto vykdymo priežiūros (priežiūros dalių) vadovų nurodymai, jeigu tokie reikalavimai ir nurodymai buvo įrašyti;

10.2. patikrina (vizualiai ar pagal statybos vykdymo dokumentus) statinio statybos atitiktį statinio projekto sprendiniams ir nustato, ar:

10.2.1. statinys (jo dalis) statomas nepažeidžiant esminių statinio projekto sprendinių;

10.2.2. nepažeisti statinio projekto sprendiniai (išskyrus esminius) ir teisės aktų reikalavimai; kai statinio projektas neprivalomas – ar nepažeisti teisės aktų reikalavimai;

10.3. išklauso statinio (jo dalies) statybos dalyvių paaiškinimus;

10.4. nustatęs statybos vykdymo dokumentų ir statinio vizualinio patikrinimo rezultatų neatitikimų, esant reikalui, daro atitinkamus įrašus statybos darbų žurnale, pareikalaudamas atlikti kontrolinius matavimus, laikytis statybos darbų technologijos reikalavimų, sutvarkyti statybos vykdymo dokumentus ir kt.;

10.5. patikrina, ar:

10.5.1 statinio statybos rangovas (subrangovai) turi dokumentą, patvirtinantį jo teisę būti rangovu, nuodytą STR 1.02.07:2004 [4.7];

10.5.2. statinio statybos vadovas (specialiųjų statybos darbų vadovas), statinio statybos techninis prižiūrėtojas (specialiųjų statybos darbų techninės priežiūros vadovas) ir statinio projekto vykdymo priežiūros vadovas (projekto dalies vykdymo priežiūros vadovas) turi dokumentus, patvirtinančius jų teisę eiti šias pareigas, nuodytus statybos techniniame reglamente STR 1.02.06:2007 „Teisės eiti statybos techninės veiklos pagrindinių sričių vadovų pareigas įgijimo tvarkos ir teritorijų planavimo specialistų atestavimo tvarkos aprašas“ [4.8];

10.6. įvertina:

10.6.1. statinio statybos rangovo (rangovų), subrangovų ir statinio statybos vadovo (specialiųjų statybos darbų vadovų) veiklą, ar ji atitinka STR 1.08.02:2002 [4.3] reikalavimus;

10.6.2. statinio statybos techninio prižiūrėtojo (specialiųjų statybos darbų techninės priežiūros vadovo) veiklą, ar ji atitinka statybos techninio reglamento STR 1.09.05:2002 „Statinio statybos techninė priežiūra“ [4.4] reikalavimus;

10.6.3. statinio projekto vykdymo priežiūros vadovo (projekto dalies vykdymo priežiūros vadovo) veiklą, ar ji atitinka statybos techninio reglamento STR 1.09.04:2007 „Statinio projekto vykdymo priežiūros tvarkos aprašas“ reikalavimus [4.5].

11. Pareigūnas, atlikęs Statybos patikrinimą:

11.1. su Statybos patikrinimo dalyviais aptaria nustatytus pažeidimus ir priemones jų padariniams pašalinti;

11.2. surašo Statybos patikrinimo aktą (Tvarkos aprašo priedas). Prie Statybos patikrinimo akto pridedamos nuotraukos, statytojo (užsakovo), suinteresuotų asmenų paaiškinimai ir liudytojų parodymai, jei jie pateikiami raštu. Statybos patikrinimo aktas surašomas statybvietėje, statinio statybos rangovo būstinėje ar Pareigūno darbo vietoje.

IV. PAŽEIDIMŲ PREVENCIJA. NUSTATYTŲ PAŽEIDIMŲ ŠALINIMO TVARKA

12. Pareigūnas, nustatęs teisės aktų reikalavimų nesilaikymo ar netinkamo taikymo faktą, privalo surašyti Inspekcijos viršininko nustatyta tvarka [4.14] reikalavimą, nurodydamas asmeniui per protingą terminą (paprastai ne trumpesnį kaip vieno mėnesio) pašalinti pažeidimus.

Paprastai reikalavimas dėl nustatytų pažeidimų pašalinimo surašomas, kai nustatomi esminiai teisės aktų reikalavimų ar statybos taisyklių pažeidimai. Pavyzdžiui, kai nustatoma, kad statinio laikančiosios konstrukcijos pagal statybos vykdymo dokumentus ir atlikus vizualų patikrinimą neatitinka statinio projekto ar statybos taisyklių reikalavimų, o pagal požymius, nurodytus statybos techniniame reglamente STR 1.12.01:2004 „Valstybei ir savivaldybei nuosavybės teise priklausančių statinių pripažinimo avariniais tvarka“ [4.11], yra avarinės būklės; šiuo atveju statytojui (užsakovui) ar rangovui surašomas reikalavimas per nustatytą terminą užsakyti statinio ekspertizę ir pateikti patikrinimą atlikusiam Pareigūnui statinio ekspertizės akto kopiją.

13. Pareigūnas, nustatęs, kad padaryti pažeidimai yra neesminiai, kuriuos asmuo gali pašalinti patikrinimo metu, gali leisti jam operatyviai pašalinti pažeidimus, nesurašydamas Tvarkos aprašo 12 punkte nurodyto reikalavimo.

14. Tvarkos aprašo 12 ar 13 punkte nustatyta išlyga netaikoma, jeigu poveikio priemonės yra būtinos ir neišvengiamos siekiant užkirsti kelią žalai visuomenei ar kitų asmenų interesams arba aplinkai, t. y. kai:

14.1. statinys (jo dalis) statomas be galiojančio statybą leidžiančio dokumento ar pažeidžiant statinio projekto, pagal kurį buvo išduotas statybą leidžiantis dokumentas, esminius sprendinius; šiuo atveju STR 1.09.06:2010 [4.12] nustatyta tvarka surašomas savavališkos statybos aktas;

14.2. yra statinio projekto klaidų ar normatyvinių statybos techninių dokumentų, normatyvinių statinio saugos ir paskirties dokumentų reikalavimų pažeidimų, dėl kurių atsirado statinio avarijos grėsmė ar pastebėtos statinio deformacijos; šiuo atveju STR 1.09.06:2010 [4.12] nustatyta tvarka surašomas statybos sustabdymo aktas.

15. Statybos sustabdymo, savavališkos statybos padarinių šalinimo ir statybos pagal neteisėtai išduotą statybą leidžiantį dokumentą padarinių šalinimo procedūros atliekamos STR 1.09.06:2010 [4.12] nustatyta tvarka.

16. Pareigūnas, nustatęs, kad:

16.1. statinio statybos rangovas ar subrangovai, statinio statybos vadovas (specialiųjų statybos darbų vadovas), statinio statybos techninis prižiūrėtojas (specialiųjų statybos darbų techninės priežiūros vadovas), statinio projekto vykdymo priežiūros vadovas (projekto dalies vykdymo priežiūros vadovas) turi teisę užsiimti atitinkama statybos technine veikla ar eiti atitinkamas pareigas, tačiau pažeidžia jų veiklą reglamentuojančius teisės aktus [4.7], [4.8], teikia Statinių projektuotojų, statybos rangovų, projektų ar statinių ekspertizės rangovų atestavimo komisijai [4.9] arba Statybos techninės veiklos pagrindinių sričių vadovų ir teritorijų planavimo specialistų atestavimo komisijai [4.10] prašymą dėl jų veiklos įvertinimo, išskyrus atvejus, kai nustato neesminius pažeidimus, kuriuos asmuo operatyviai pašalina Statybos patikrinimo metu;

16.2. statinio statybos rangovas ar subrangovai, statinio statybos vadovas (specialiųjų statybos darbų vadovas), statinio statybos techninis prižiūrėtojas (specialiųjų statybos darbų techninės priežiūros vadovas), statinio projekto vykdymo priežiūros vadovas (projekto dalies vykdymo priežiūros vadovas) neturi dokumento, suteikiančio teisę užsiimti atitinkama veikla ar eiti atitinkamas pareigas [4.7], [4.8], STR 1.09.06:2010 [4.12] nustatyta tvarka surašo statybos sustabdymo aktą.

17. Pareigūnas privalo asmenims, nurodytiems Tvarkos aprašo 16 punkte, taikyti administracinio poveikio priemones už jų padarytus pažeidimus, išskyrus neesminius, kuriuos asmuo operatyviai pašalina, surašydamas Lietuvos Respublikos administracinių teisės pažeidimų kodekso [4.2] nustatyta tvarka administracinio teisės pažeidimo protokolą; šiuo atveju priimamas nutarimas administracinio teisės pažeidimo byloje arba administracinio teisės pažeidimo protokolas siunčiamas teismui.

Administracinio teisės pažeidimo protokolas surašomas ir tais atvejais, kai asmuo žodžiu buvo įspėtas apie pažeidimo pašalinimą, tačiau jis jo per nustatytą terminą geranoriškai nepašalino.

18. Pareigūnas, atlikęs Statybos patikrinimą, privalo informuoti:

18.1. Lietuvos Respublikos valstybinę darbo inspekciją apie galimą nelegalų darbą;

18.2. savivaldybės administraciją apie nustatytą savavališką statybą, pateikdamas savavališkos statybos akto (be priedų) kopiją;

18.3. valstybės įmonę Registrų centrą apie nustatytą savavališką statybą, pateikdamas savavališkos statybos akto (be priedų) kopiją, ir paprašyti Nekilnojamojo turto registre neregistruoti savavališkai pastatytų statinių ir teisių į juos, kai statytojas (užsakovas) arba statinio (jo dalies) savininkas, valdytojas ar naudotojas, žemės sklypo ar jo dalies, kurioje savavališkai pastatytas ar statomas statinys (jo dalis), savininkas, valdytojas ar naudotojas statybos techninio reglamento STR 1.11.01:2010 „Statybos užbaigimas“ [4.13] nustatyta tvarka pateikia deklaraciją apie statybos užbaigimą;

18.4. akcinę bendrovę LESTO apie galimą neteisėtą elektros energijos vartojimą.

V. BAIGIAMOSIOS NUOSTATOS

19. Statybos patikrinimas neatliekamas tuo atveju, kai Ūkio subjektų veiklos priežiūros taisyklių, patvirtintų Inspekcijos viršininko įsakymu, nustatyta tvarka buvo tikrinta statinio statybos rangovo veikla statybvietėje ir nebuvo nustatyta pažeidimų, jeigu nėra pagrindo atlikti statinio statybos rangovo neplaninį patikrinimą.

20. Pareigūnai, pažeidę Tvarkos aprašo reikalavimus, už savo veiksmus ar neveikimą atsako Lietuvos Respublikos įstatymų nustatyta tvarka.

_________________

Statybos patikrinimo tvarkos aprašo

priedas

(Statybos patikrinimo akto forma)

VALSTYBINĖ TERITORIJŲ PLANAVIMO IR STATYBOS INSPEKCIJA

PRIE APLINKOS MINISTERIJOS

STATYBOS PATIKRINIMO
AKTAS

______________ _______________

data	Nr.

________________

vieta

Aš,	,

aktą surašiusio pareigūno pareigos, vardas, pavardė

vadovaudamasis (-asi) Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597; 2010, Nr. 84-4401) 27 straipsniu, patikrinau

statinio (jo dalies ) paskirtis,

_

kategorija, unikalus Nr. (jei yra), adresas

žemės sklype, kurio kadastro Nr. _____, statybą (naujo statinio statybą, statinio rekonstravimą, pastato atnaujinimą (modernizavimą), statinio kapitalinį remontą, statinio paprastąjį remontą, statinio griovimą)*.

Patikrinimo tikslas – nustatyti, ar statytojas (užsakovas), statinio statybos rangovas, subrangovai (kai statybos darbai vykdomi rangos būdu) stato ar rekonstruoja (remontuoja) statinius (jų dalis) teisėtai.

Atliktų statybos darbų mastas patikrinimo metu

_

_	.

Išanalizavus dokumentus, suteikiančius teisę būti statinio statybos rangovu (subrangovu), statinio statybos vadovu (specialiųjų statybos darbų vadovu), statinio statybos techniniu prižiūrėtoju (specialiųjų statybos darbų techninės priežiūros vadovu) , statinio projekto vykdymo priežiūros vadovu (projekto dalies vykdymo priežiūros vadovu), ir statinio statybos techninę bei vykdymo dokumentaciją bei vizualiai patikrinus statinį, patikrinimo duomenys pateikiami šioje lentelėje:

Eil. Nr.	Patikrinta	Įrašai
1	2	3
1.	Dokumento, suteikiančio teisę būti statinio statybos rangovu (kai statybos darbai vykdomi rangos būdu), pavadinimas, išdavimo data, Nr., dokumente nurodyta veiklos rūšis
2.	Statybos rangos sutartis	Nurodoma statybos rangos sutarties sudarymo data.
3.	Statinio statybos rangovo konkurso tvarka ar savo nuožiūra pasirinkti subrangovai	Įrašoma sutarties tarp statinio statybos rangovo ir subrangovo sudarymo data, sutarties dalykas, ar ši sutartis neprieštarauja statybos rangos sutarčiai; taip pat subrangovo dokumento, suteikiančio teisę atlikti subrangovo sutartyje numatytus statybos darbus, pavadinimas, išdavimo data ir Nr.
4.	Statinio statybos vadovas	Nurodomas statinio statybos vadovo paskyrimo (pasamdymo) pagrindas (įsakymo, potvarkio, sutarties ar kito dokumento data ir Nr.), statinio statybos vadovo vardas, pavardė, teisę būti statinio statybos vadovo patvirtinančio dokumento pavadinimas, išdavimo data ir Nr.
5.	Specialiųjų statybos darbų vadovai	Nurodomas specialiųjų statybos darbų vadovo paskyrimo (pasamdymo) pagrindas (įsakymo, potvarkio, sutarties ar kito dokumento data ir Nr.), specialiųjų statybos darbų vadovų vardai, pavardės, teisę būti specialiųjų statybos darbų vadovais patvirtinančių dokumentų pavadinimai, išdavimo datos ir Nr.
6.	Statybą leidžiantis dokumentas	Nurodomas subjektas, išdavęs statybą leidžiantį dokumentą, šio dokumento išdavimo data ir Nr.; kai statinio projektas neprivalomas – asmenų, davusių rašytinus sutikimus (kai pagal teisės aktų reikalavimus privaloma gauti), vardai, pavardės, sutikimų datos. Nurodomi statytojo duomenys ir ar statybą leidžiančiame dokumente nurodytas statytojas atitinka jam Lietuvos Respublikos statybos įstatymo 3 straipsnyje nustatytus reikalavimus.
7.	Statinio projektas (kai jis privalomas)	Nurodomas statinio projekto pavadinimas, parengimo metai, statinio projekto vadovo vardas, pavardė, teisę būti statinio projekto vadovu patvirtinančio dokumento pavadinimas, išdavimo data ir Nr.
8.	Statybvietės perdavimo–priėmimo aktas	Nurodomas statybvietės perdavimo–priėmimo akto data, nustatyti pažeidimai ir kt.
9.	Statybos darbų technologijos projektas	Nurodoma, ar STR 1.08.02:2002 „Statybos darbai“ nustatytais atvejais parengtas statybos darbų technologijos projektas, nurodomi projekto tvirtinimo rekvizitai ir, jeigu pažeisti technologijos projekto sprendiniai, jie išvardijami.
10.	Statybos taisyklės	Įrašomi statinio statybos rangovo (subrangovų) patvirtintų taisyklių pavadinimai, tvirtinimo rekvizitai.
11.	Statybos darbų žurnalo pildymas	Pažymima, ar statinio statybos rangovo (subrangovų) atstovai statybos darbų žurnale įrašus daro pagal STR 1.08.02:2002 „Statybos darbai“ nustatytą tvarką. Išvardijami konkretūs pažeidimai.
12.	Statybos darbų žurnalo perdavimas subrangovams, kai statybos darbus atlieka subrangovai	Pažymima, ar statybos darbų žurnalai perduoti subrangovams teisės aktų nustatyta tvarka. Išvardijami konkretūs pažeidimai.
13.	Statybos darbų (specialiųjų statybos darbų) vykdymas	Pažymima, ar statinio statybos rangovas (subrangovai) vykdo statybos darbus pagal statinio projektą, taip pat pagal rangovo parengtą statybos darbų technologijos projektą, ar vadovaujasi įstatymais ir kitais teisės aktais, vykdo valstybinės priežiūros institucijų nustatytus reikalavimus, statinio projekto (projekto dalies) vykdymo priežiūros vadovų ir statinio statybos techninės priežiūros (specialiųjų statybos darbų techninės priežiūros) vadovų nurodymus. Išvardijami konkretūs pažeidimai, reikalavimų ir nurodymų nevykdymo faktai.
14.	Statybos darbų žurnale (žurnaluose) įrašytų statybos valstybinės priežiūros, statinio saugos ir paskirties valstybinės priežiūros institucijų pareigūnų reikalavimų, statinio statybos techninės (bendrosios ir specialiosios) priežiūros vadovų, statinio projekto vykdymo priežiūros (priežiūros dalių) vadovų nurodymų vykdymas	Pažymima, ar asmenų, nurodytų 2 skiltyje, reikalavimai ir statybos darbų žurnale (žurnaluose) įrašyti nurodymai yra įvykdyti. Jeigu neįvykdyti, išvardijama, kurie konkretūs reikalavimai ir nurodymai yra neįvykdyti.
15.	Prie statybos sklypo (statybvietės) stendo įrengimas (kai privalomas)	Pažymima, ar prie statybos sklypo (statybvietės) įrengtas stendas su informacija apie statomą statinį.
16.	Saugaus darbo, gaisrinės saugos ir aplinkos apsaugos bei tinkamų darbo higienos sąlygų statybvietėje bei statomame statinyje, taip pat gretimos aplinkos bei gamtos ir nekilnojamųjų kultūros vertybių apsaugos, greta statybvietės gyvenančių, dirbančių, poilsiaujančių ir judančių žmonių apsaugos nuo statybos darbų keliamo pavojaus užtikrinimas	Nurodoma, ar: 1) užtikrintos 2 skiltyje išvardytos sąlygos (statybvietės aptvėrimas, statomame statinyje angų užtvėrimas ir kt.); 2) nepažeistos trečiųjų asmenų gyvenimo ir veiklos sąlygos, nurodytos Statybos įstatymo 6 straipsnio 4 dalyje. Išvardijami konkretūs nustatyti pažeidimai. Įtarus, kad padaryti saugaus darbo, higienos, gaisrinės saugos, aplinkos apsaugos, gamtos ir nekilnojamojo kultūros vertybių apsaugos reikalavimų bei kiti pažeidimai, apie tai informuojamos atitinkamos institucijos.
17.	Laikančiosioms konstrukcijoms panaudotų (naudojamų) statybos produktų atitikties dokumentai (sertifikatai, atitikties deklaracijos ir kt.)	Pažymima, ar yra visų statybos produktų, kurie naudojami laikančiosioms konstrukcijoms, atitikties dokumentai, ar juose nurodytos statybos produktų savybės atitinka statinio projekto (brėžinių, techninių specifikacijų) reikalavimus, ar šie dokumentai suregistruoti statybos darbų žurnale (žurnaluose). Jeigu nustatoma pažeidimų, jie išvardijami.
18.	Sumontuotų laikančiųjų konstrukcijų geodezinės nuotraukos (schemos)	Pažymima, ar konstrukcijų nuokrypos nuo projektinių ašių ir altitudžių yra užfiksuotos geodezinėse nuotraukose (schemose), ar nėra didesnės už leistinas, nurodytas statinio projekte ar statinio statybos rangovo statybos taisyklėse. Jeigu nustatoma pažeidimų, jie išvardijami.
19.	Paslėptų darbų ir statinių laikančiųjų konstrukcijų patikrinimo bei priėmimo aktai	Pažymima, ar surašyti visų atliktų statybos (montavimo) darbų statybos vykdymo dokumentai, laikantis teisės aktų reikalavimų, ar šiuose dokumentuose nurodyti laikančiųjų konstrukcijų techniniai rodikliai atitinka statinio projekte nurodytus rodiklius, ar šie dokumentai suregistruoti statybos darbų žurnale. Jeigu nustatoma pažeidimų, jie išvardijami.
20.	Statinio statybos atitiktis esminiams statinio projekto sprendiniams	Jeigu nenustatoma pažeidimų, įrašoma „Statinio statyba nepažeidžia esminių statinio projekto sprendinių“, o jeigu pažeidžia, nurodomi konkretūs pažeidimai.
21.	Statinio statybos atitiktis statinio projekto sprendiniams (išskyrus esminius) arba kitų teisės aktų reikalavimams	Jeigu nenustatoma pažeidimų, įrašoma „Statinio statyba nepažeidžia statinio projekto sprendinių“ arba „Statinio statyba nepažeidžia teisės aktų reikalavimų“. Jeigu nustatoma pažeidimų, jie išvardijami.
22.	Statinio statybos atitiktis teisės aktų reikalavimams tais atvejais, kai nereikia rengti statinio projekto	Jeigu nenustatoma pažeidimų, įrašoma „Statinio statyba nepažeidžia teisės aktų reikalavimų“. Jeigu nustatoma pažeidimų, jie išvardijami.
23.	Statinio statybos rangovo (subrangovų) veiklos įvertinimas	Pažymima, ar veikla atitinka STR 1.08.02:2002 „Statybos darbai“ reikalavimus. Jeigu neatitinka, išvardijama, kokie konkretūs reikalavimai yra pažeisti.
24.	Statinio statybos vadovo (specialiųjų statybos darbų vadovų) veiklos įvertinimas	Pažymima, ar veikla atitinka STR 1.08.02:2002 „Statybos darbai“ reikalavimus. Jeigu neatitinka, išvardijama, kokie konkretūs reikalavimai yra pažeisti.
25.	Statinio statybos techninio prižiūrėtojo (specialiųjų statybos darbų techninės priežiūros vadovo) veiklos įvertinimas	Pažymima, ar veikla atitinka STR 1.09.05:2002 „Statinio statybos techninė priežiūra“ reikalavimus. Jeigu neatitinka, išvardijama, kokie konkretūs reikalavimai yra pažeisti.
26.	Statinio projekto vykdymo priežiūros vadovo (projekto dalies vykdymo priežiūros vadovo) veiklos įvertinimas	Pažymima, ar veikla atitinka STR 1.09.04:2007 „Statinio projekto vykdymo priežiūros tvarkos aprašas“ reikalavimus. Jeigu neatitinka, išvardijama, kokie konkretūs reikalavimai yra pažeisti.

Pastaba. Lentelės 3 skiltyje gali būti pateikiami ir kiti duomenys.

Patikrinime dalyvavusių statytojo (užsakovo) ar jo įgalioto atstovo, liudytojų ir kitų suinteresuotų asmenų pastabos:

_

patikrinime dalyvavusių asmenų vardai, pavardės ir jų pastabos

Patikrinimo išvados

_	.

PRIDEDAMA:

1. Nuotraukos (gali būti atspausdintos), ____ vnt. ar ____lapas (-ų, -ai).

2. Statytojo (užsakovo) paaiškinimai raštu (jei juos teikia), ________ lapas (-ų, -ai).

3. Suinteresuotų asmenų paaiškinimai raštu (jei juos teikia), _______ lapas (-ų, -ai).

4. Liudytojų parodymai raštu (jei juos teikia), _______ lapas (-ų, -ai).

Aktą surašiusio pareigūno spaudas ir parašas __________________

Statybos patikrinime dalyvavo:

statytojas (užsakovas) ar jo

įgaliotas asmuo	________	___________________

parašas	vardas, pavardė

statinio rangovas ar jo

įgaliotas asmuo	________	___________________

parašas	vardas, pavardė

statinio statybos vadovas	________	___________________

parašas	vardas, pavardė

statinio statybos techninis

prižiūrėtojas	________	___________________

parašas	vardas, pavardė

statinio projekto vykdymo

priežiūros vadovas	________	___________________

parašas	vardas, pavardė

kiti asmenys:

_______________________________	________	___________________

parašas	vardas, pavardė

_______________________________	________	___________________

parašas	vardas, pavardė

* Nereikalingus žodžius išbraukti.

_________________